Diari Oficial de la Generalitat Valenciana


Sumari del DOGV 5172, del 09-01-2006 (2006/190)

ORDE de 26 de desembre de 2005, de la Conselleria d'Agricultura, Pesca i Alimentació, per la qual s'establixen ajudes a les associacions de protecció i defensa dels animals.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   5172

Data del DOGV
:   09-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/190


Data del document
:   26-12-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * benestar dels animals
    * campanya de sensibilització
    * suport econòmic
    * ajuda pública
    * protecció dels animals
    * protecció de la fauna
    * associació

ORDE de 26 de desembre de 2005, de la Conselleria d'Agricultura, Pesca i Alimentació, per la qual s'establixen ajudes a les associacions de protecció i defensa dels animals. [2006/M190]
  
Les associacions que tenen entre les seues finalitats la protecció i defensa dels animals van ser reconegudes per mitjà de la Llei 4/1994, de 8 de juliol, de la Generalitat Valenciana, sobre Protecció dels Animals de Companyia, en la qual se'ls va donar el rang de col·laboradores de l'administració en esta matèria.
  
Moltes d'estes associacions realitzen una important labor en benefici del benestar animal.
  
Les seues actuacions van des de la realització de campanyes de conscienciació social fins a la recollida d'animals abandonats per albergar-los en instal·lacions fins a la seua devolució als propietaris o la donació posterior, en cas de no trobar-los. Totes estes activitats, com també el manteniment dels albergs d'animals abandonats, suposen un cost important que suporten els socis i, en alguns casos, amb el suport de les administracions o altres institucions.
  
La Conselleria d'Agricultura, Pesca i Alimentació de la Comunitat Valenciana, de conformitat amb el seu pla estratègic, té interés a elevar el nivell de benestar dels animals de companyia. Conscient que les associacions creades amb estes finalitats contribuiran a este objectiu, s'establix una línia d'ajuda a estos grups per al desplegament de programes dirigits a la protecció dels animals de companyia.
  
Per tot això, a proposta del director general d'Investigació, Innovació Agrària i Ramaderia, de conformitat amb l'article 47.11 de la Llei d'Hisenda Pública de la Generalitat Valenciana,
  
ORDENE
  
Article 1
  
S'establixen les bases reguladores de la línia d'ajudes a les associacions de protecció i defensa dels animals que despleguen anualment programes, projectes o activitats l'objectiu dels quals siga la protecció dels animals de companyia, tal com es recull en la Llei 4/1994, de 8 de juliol, de la Generalitat Valenciana.
  
Article 2
  
Es convoquen, per a l'exercici 2006, les ajudes a què fa referència l'article 1.
  
Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gastos, la concessió de les ajudes estarà condicionada a l'existència en els pressuposts de 2006 de crèdit adequat i suficient per a això.
  
Segons esta mateixa orde, tots els actes dictats en els expedients de gasto anticipat s'entendran condicionats al fet que, quan es dicten les resolucions de concessió definitiva, subsistisquen les mateixes circumstàncies de dret i fet existents en el moment en què es van produir aquells actes.
  
Disposicions addicionals
  
Primera
  
Les ajudes regulades en esta orde es concediran a càrrec de les aplicacions pressupostàries següents:
  
Per a les actuacions previstes en l'apartat a de l'article 2, a càrrec de la línia T1792000, capítol 4, del programa 714.80, Desenrotllament i Millora de la Ramaderia.
  
Per a les actuacions previstes en l'apartat b de l'article 2, a càrrec de la línia T2130000, capítol 7, del programa 714.80, Desenrotllament i Millora de la Ramaderia.
  
DisposiciÓ transitÒria
  
Primera
  
Per a l'exercici 2006, el termini de presentació de sol·licituds serà del 10 de gener de 2006 al 31 de març de 2006.
  
Segona
  
D'acord amb el projecte de la llei de pressuposts per a 2006, els imports prevists són els següents:
  
73.300,00 euros per a les actuacions previstes en l'apartat a de l'article 2.
  
32.000,00 euros per a les actuacions previstes en l'apartat b de l'article 2.
  
DisposiciÓ derogatÒria
  
Queda derogada l'Orde de 10 de març de 1997, de la Conselleria d'Agricultura, Pesca i Alimentació, per la qual s'establixen ajudes a les associacions de protecció i defensa dels animals.
  
Disposicions finals
  
Primera
  
Es delega en el director general d'Investigació i Innovació Agrària i Ramaderia la concessió i denegació de les ajudes previstes en esta orde.
  
Segona
  
Es faculta el director general d'Investigació i Innovació Agrària i Ramaderia per a dictar les disposicions necessàries per al desplegament i l'acompliment d'esta orde.
  
Tercera
  
Esta norma entrarà en vigor l'endemà de la publicació en el Diari Oficial de la Generalitat Valenciana.
  
València, 26 de desembre de 2005
  
El conseller d'Agricultura, Pesca i Alimentació,
  
JUAN COTINO FERRER
  
ANNEX
  
Bases reguladores de la línia d'ajudes a les associacions de protecció i defensa dels animals.
  
Apartat primer. Objecte de l'ajuda
  
Desplegament anual de programes, projectes o activitats l'objectiu dels quals siga la protecció dels animals de companyia, tal com es recull en la Llei 4/1994, de 8 de juliol, de la Generalitat Valenciana.
  
Apartat segon. Gastos subvencionables
  
Les ajudes es destinaran a subvencionar:
  
Part dels gastos de funcionament necessaris per al desenrotllament d'una o diverses de les activitats següents:
  
a.1. Campanyes educatives o de conscienciació social l'objectiu de les quals siga la difusió d'aspectes de la Llei 4/1994, de 8 de juliol, de Protecció d'Animals de Companyia. Estes seran realitzades a través de centres escolars, cívics, o entitats afins sense ànim de lucre.
  
a.2. Campanyes per reduir el nombre d'animals de companyia abandonats basades en un control sobre les dimensions de les seues poblacions.
  
a.3. Programes autoritzats de recollida d'animals de companyia abandonats amb destinació a un nucli zoològic registrat com a alberg temporal d'estos animals.
  
a.4. Programes de manteniment de nuclis zoològics registrats per a l'alberg temporal d'animals de companyia abandonats.
  
a.5. Gastos de manteniment, material fungible i lloguer de la seu de l'associació fins a un màxim del vint-i-cinc per cent del total pressupostat. Esta ajuda és incompatible amb la indicada en el punt anterior.
  
La construcció i/o adequació a les exigències tècniques legals de les instal·lacions per a alberg d'animals de companyia abandonats, d'acord amb el que es preveu en el Decret 158/1996, del Govern Valencià, pel qual es desplega la Llei 4/1994, de 8 de juliol.
  
El beneficiari haurà de destinar els béns a la finalitat concreta per a la qual sol·licita la subvenció, durant un període de 5 o 2 anys, segons que es tracte de béns inscriptibles en un registre públic o no, amb les excepcions previstes en l'apartat 5 de l'article 31 de la Llei General de Subvencions.
  
Apartat tercer. Beneficiaris
  
Podran sol·licitar estes ajudes les associacions legalment constituïdes i inscrites en el Registre d'Associacions de la Conselleria de Justícia, Interior i Administracions Públiques, sempre que desenvolupen algunes de les activitats relacionades en l'article 2 en l'àmbit territorial de la Comunitat Valenciana.
  
Apartat quart. Quantia de les subvencions i criteri de preferència
  
L'import global màxim pel qual es concediran les ajudes per a cada exercici econòmic s'establirà anualment d'acord amb la disponibilitat pressupostària, per mitjà de la publicació de l'orde corresponent de la Conselleria d'Agricultura, Pesca i Alimentació.
  
Les ajudes per beneficiari seran del 60% del cost global pressupostat, per al conjunt de les activitats per a les quals sol·liciten ajudes compreses en l'article 2, apartat a, i del 80% del cost global pressupostat per a les inversions compreses en l'article 2, apartat b. No obstant això, la quantia màxima de l'ajuda per beneficiari serà de 7.200 euros per a les activitats assenyalades en l'apartat a de l'article anterior, i de 12.000 euros per a les activitats assenyalades en l'apartat b.
  
Si el conjunt de les ajudes sol·licitades supera en cada un dels apartats els fons disponibles, la concessió de la subvenció es realitzarà tenint en compte l'orde de preferència següent, que s'aplicarà a cada conjunt de sol·licituds agrupades en els seus apartats respectius:
  
Primer: sol·licituds presentades per associacions reconegudes com a col·laboradores de la Conselleria d'Agricultura Pesca i Alimentació.
  
Segon: les altres sol·licituds.
  
Dins de cada un dels dos nivells anteriors, tindran preferència aquelles sol·licituds d'empreses que acrediten ocupar major percentatge de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar un percentatge major durant l'àmbit temporal de duració de la subvenció.
  
Si, ordenats tots els expedients d'acord amb el procediment descrit, queda un grup de sol·licituds en el mateix nivell de preferència i no hi ha prou crèdit per a totes estes, es procedirà al prorrateig de la quantitat disponible entre estes sol·licituds que pertanyen al mateix nivell de preferència.
  
Apartat cinqué. Presentació de sol·licituds
  
Les sol·licituds d'ajuda es presentaran per mitjà d'instància degudament emplenada i subscrita pel representant legal de l'associació, en els tres primers mesos de cada any natural, es dirigiran al director general d'Investigació i Innovació Agrària i Ramaderia de la Conselleria d'Agricultura, Pesca i Alimentació, i es podràn presentar al registre de la Conselleria d'Agricultura, Pesca i Alimentació, carrer d'Amadeu de Savoia, 2, de València; als servicis territorials de la Conselleria a les províncies d'Alacant, Castelló i València, i a les oficines comarcals, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En la sol·licitud haurà de constar el nom i la seu social de l'associació, i caldrà adjuntar-hi la documentació següent:
  
Fotocòpia compulsada dels estatuts de l'associació i certificat que acredite la seua inscripció en el registre d'associacions, en el cas de no ser entitat col·laboradora de la Conselleria d'Agricultura, Pesca i Alimentació.
  
Fotocòpia compulsada del NIF/CIF de l'associació, així com dels seus representants legals.
  
Certificat expedit pel secretari de l'associació que acredite que el sol·licitant actua en representació d'esta.
  
Imprés d'alta de tercers de la Generalitat Valenciana, acompanyat de certificat de l'entitat financera, de la titularitat del compte en què ha d'efectuar-se el pagament de l'ajuda.
  
Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.
  
Declaració responsable de no trobar-se sotmés a les prohibicions per obtindre la condició de beneficiari establides en l'article 13 de la Llei 38/2003, General de Subvencions.
  
Per a les activitats de l'apartat a de l'article 2, descripció de les activitats per a les quals sol·licita ajuda amb el pressupost detallat de cada una.
  
Per a les activitats de l'apartat b de l'article 2, projecte de l'obra i llicència d'obres de l'ajuntament corresponent. El projecte de l'obra no serà necessari quan, si es tracta d'una adequació d'instal·lacions, no es produïx una modificació dels volums construïts.
  
La presentació de la sol·licitud per part del beneficiari comportarà l'autorització a l'òrgan gestor per demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant la Seguretat Social.
  
Apartat sisé. Procediment de concessió d'ajudes
  
La instrucció del procediment de concessió de subvencions i l'emissió de la proposta de resolució correspon al Servici de Tecnologia Ramadera de la Conselleria d'Agricultura, Pesca i Alimentació que realitzarà d'ofici totes les actuacions que trobe necessàries per a la determinació, el coneixement i la comprovació de les dades en virtut de les quals ha de formular-se la proposta de resolució, i que remetrà a l'òrgan col·legiat les sol·licituds avaluades.
  
L'òrgan col·legiat encarregat de realitzar un Informe de concessió de les ajudes, a la vista de les sol·licituds avaluades, estarà integrat per tres membres: el cap del Servici de Producció i Sanitat Animal, el cap del Servici de Tecnologia Ramadera i el cap de la Secció de Foment Ramader.
  
El conseller d'Agricultura, Pesca i Alimentació, a la vista de la proposta de resolució i de l'Informe de l'òrgan col·legiat, resoldrà sobre la concessió d'estes ajudes per al desenrotllament d'alguna o de totes les activitats de protecció dels animals de companyia per a les quals s'haja sol·licitat ajuda, esgotant la via administrativa. Esta resolució haurà de ser notificada al sol·licitant.
  
La falta de resolució expressa i la seua notificació en el termini de sis mesos comptadors des de la finalització del termini de presentació de sol·licituds tindran efecte desestimatori. No obstant això, este termini no començarà a comptar fins que es publique l'import global màxim de les ajudes aprovat per a cada exercici pressupostari.
  
Apartat seté. Realització de la inversió, procediment de control i pagament de les ajudes
  
Les inversions seran realitzades i justificades davant de l'administració abans del dia 31 d'octubre de cada exercici pressupostari per al qual haja estat concedida la subvenció, per mitjà de compte justificatiu, que inclourà la declaració de les activitats realitzades que han sigut finançades amb la subvenció i el seu cost amb el desglossament de cada un dels gastos incorreguts, a més d'adjuntar-se les factures de tercers corresponents a estes, així com els seus justificants bancaris de pagament.
  
Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar i presentar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no hi haja al mercat prou nombre d'entitats que el subministren o presten. L'elecció entre les ofertes presentades es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
  
En el cas d'inversions descrites en l'article 2, lletra b, caldrà presentar la declaració administrativa de nucli zoològic.
  
La presentació dels documents anteriors es realitzarà a les oficines de la Conselleria d'Agricultura, Pesca i Alimentació.
  
A la vista de la documentació aportada per a la justificació, l'òrgan competent resoldrà el pagament de l'ajuda.
  
Els servicis veterinaris de la Conselleria d'Agricultura, Pesca i Alimentació duran a terme una inspecció en totes les associacions sol·licitants de les ajudes previstes en l'article 2, lletra b, per comprovar el compliment de les condicions exigides a estes en la present orde.
  
Apartat huité. Incompatibilitat de les ajudes
  
La percepció de les ajudes previstes en esta orde és incompatible amb la de qualsevol altra ajuda de l'administració nacional o comunitària destinada a la mateixa finalitat. A este efecte, els servicis tècnics realitzaran comprovacions periòdiques.
  
Apartat nové. Reintegrament de quantitats indegudament percebudes
  
Segons s'establix en l'article 47.9 del text refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
Incompliment de l'obligació de justificació o justificació parcial del gasto subvencionat.
  
Obtenció de la subvenció sense posseir les condicions requerides per a això.
  
Incompliment de la finalitat per a la qual es va concedir la subvenció.
  
Incompliment de les condicions o obligacions imposades als beneficiaris amb motiu de la concessió de la subvenció.
  
Quan la falta de justificació del gasto subvencionable siga parcial, el reintegrament de la subvenció serà el que corresponga a tals gastos no justificats. Els incompliments a què es referixen els apartats b, c i d donaran lloc al reintegrament total de la subvenció percebuda.
  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Apartat deu. Revisió
  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes a què es fa referència en l'article nové, podrà donar lloc a la modificació de la resolució concessiva.
  
Apartat onze. Normativa aplicable
  
En tots els apartats relatius a esta orde d'ajudes, i quan existisquen dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.